Folketing
2008-04-22

Så bliver kurserne jo bare brugt som led i arbejdsfordelingen; hvis der er nogen, der har nogle medarbejdere, der ikke ved, hvad de skal lave, så kan de komme på kursus. Det var jo da det værste, der kunne ske. Heldigvis har vi bevaret den gode danske efteruddannelsesmodel. Nu udvikler vi den, og vi skaber større frihed for skoler til i samarbejde med aftagere at tilrettelægge tingene fleksibelt med mulighed for at køre med mindre hold, hvis man vel at mærke betaler for de elever, der mangler, med mulighed for at opkræve betaling, hvis der er nogen, der melder afbud for sent, og med mulighed for mere fleksibel og differentieret tilrettelæggelse i det hele taget. Det har vi talt længe om i Folketingets Uddannelsesudvalg, i ganske mange samråd, vi har også drøftet det ved adskillige møder i Finansministeriet i globaliseringskredsen, og nu ligger det her, nu bliver det gennemført, og det synes jeg er en flot, dansk proces.